Staff case summary



Staff case summary

Abstrakt

1. Úradníci – Hodnotenie – Hodnotiaca správa – Povinnosť odôvodnenia – Rozsah – Povinnosť podložiť poznámky uvedené v hodnotiacej správe o skutkové okolnosti – Neexistencia

(Služobný poriadok úradníkov, článok 43)

2. Úradníci – Hodnotenie – Správa o služobnom postupe – Vypracovanie bez akejkoľvek účasti dotknutej osoby na postupe – Porušenie práva byť vypočutý

(Služobný poriadok úradníkov, článok 43)

3. Úradníci – Hodnotenie – Hodnotiaca správa – Vypracovanie – Správa postihnutá vadou konania – Dôsledky

(Služobný poriadok úradníkov, článok 43)

4. Úradníci – Hodnotenie – Hodnotiaca správa – Povinnosť stanoviť ciele, ktoré sa majú dosiahnuť – Zrušenie správy v prípade nesplnenia

(Služobný poriadok úradníkov, článok 43)

1. V rámci vypracovania hodnotiacej správy existencia širokej miery voľnej úvahy hodnotiteľov predpokladá, že hodnotitelia nemajú povinnosť uviesť v hodnotiacich správach, ktoré vypracovávajú, všetky relevantné skutkové a právne okolnosti na podporu ich hodnotenia alebo ich podložiť konkrétnymi príkladmi, ani povinnosť preskúmať a odpovedať na všetky body spochybnené dotknutým úradníkom. Cieľom hodnotiacej správy nie je poskytnúť úplný opis plnení, ktoré mal dotknutý úradník zrealizovať v rámci výkonu úloh, ktoré sa vzťahujú na jeho pracovné miesto, ale na základe rozhodujúcich čŕt jeho plnení poukázať na stupeň jeho spôsobilosti a výkonnosti, ako aj povahu jeho správania sa v službe.

Okrem toho nemožno orgánu oprávnenému uzatvárať pracovné zmluvy v rámci dôvodu založeného na nedostatku odôvodnenia najmä vytýkať, že nepodložil hodnotenie pracovného výkonu zamestnanca konkrétnymi dodatočnými príkladmi, pokiaľ už samotné znenie napadnutej správy poskytuje dotknutej osoby dostatočné informácie na zistenie, či je táto správa dôvodná alebo vykazuje vadu, ktorá umožňuje spochybniť jej zákonnosť a pokiaľ umožňuje súdu preskúmať zákonnosť uvedenej správy.

(pozri body 22, 23 a 26)

Odkaz:

Súd prvého stupňa: 12. septembra 2007, Combescot/Komisia, T‑249/04, bod 86; 8. septembra 2009, ETF/Landgren, T‑404/06 P, bod 108 a tam citovaná judikatúra

Súd pre verejnú službu: 10. septembra 2009, van Arum/Parlament, F‑139/07, body 88 a 101; 29. septembra 2011, Kimman/Komisia, F‑74/10, bod 95, rozhodnutie je predmetom odvolania na Všeobecnom súde Európskej únie, vec T‑644/11 P

2. V rámci vypracovania hodnotiacej správy hodnotiteľovi prislúcha pozvať úradníka na každoročný rozhovor do 20 dní od začatia postupu hodnotenia, aby sa zabránilo tomu, že hodnotiaca správa bude prijatá bez toho, aby bola dotknutému úradníkovi poskytnutá možnosť byť účelne vypočutý, takže neuskutočnenie rozhovoru s úradníkom alebo zamestnancom je tiež porušením práva byť vypočutý. Rozhovor na vysokej úrovni je v priebehu hodnotenia nevyhnutný, pretože je kľúčový a predpokladá priamy kontakt medzi hodnotenou osobou a hodnotiteľom, ktorý jediný môže podporovať otvorený a hlbší dialóg, ktorý dotknutým osobám umožní jednak presne zvážiť povahu, dôvody a rozsah ich prípadných rozdielov v názoroch a jednak dospieť k lepšiemu vzájomnému porozumeniu.

(pozri body 36 a 37)

Odkaz:

Súd prvého stupňa : 30. septembra 2004, Ferrer de Moncada/Komisia, T‑16/03, body 40 a 48; 14. septembra 2006, Laroche/Komisia, T‑115/04, bod 36; 25. októbra 2006, Carius/Komisia, T‑173/04, bod 69; 25. októbra 2007, Lo Giudice/Komisia, T‑27/05, body 46 až 49

3. Na to, aby procesná vada mohla viesť k zrušeniu aktu, a najmä hodnotiacej správy úradníka alebo zamestnanca Únie, je potrebné, aby v prípade neexistencie takejto nezrovnalosti by postup mohol viesť k odlišnému výsledku.

(pozri bod 40)

Odkaz:

Súdny dvor: 21. marca 1990, Belgicko/Komisia, C‑142/87, bod 48

Súd prvého stupňa: 23. apríla 2002, Campolargo/Komisia, T‑372/00, bod 39

Súd pre verejnú službu: Kimman/Komisia, už citovaný, bod 76

4. Nedodržanie pravidiel predpisujúcich stanovenie cieľov úradníkovi na začiatku každého hodnotiaceho obdobia má podstatnú povahu a odôvodňuje napadnutie spornej hodnotiacej správy. Stanovenie cieľov predstavuje základný referenčný prvok na hodnotenie výkonov úradníka a na vypracovanie hodnotiacej správy; zrušenie povinnosti formálne stanoviť ciele pri zmene miesta pridelenia, a v rámci rozhovoru s jeho hodnotiteľom, by malo za následok, že by sa s úradníkmi z hľadiska stanovenia cieľov zaobchádzalo rozdielne podľa dátumu zmeny pridelenia. Stanovenie cieľov je nutné o to viac, pokiaľ ide o úradníka, ktorému sú pridelené nové pracovné úlohy v inom útvare, do ktorého sa má čo najskôr zaradiť.

(pozri body 45 a 52)

Odkaz:

Súd prvého stupňa: 30. septembra 2009, Skareby/Komisia, T‑193/08 P, body 71 až 75

Súd pre verejnú službu: 13. decembra 2007, Sundholm/Komisia, F‑42/06, body 39 až 41; 10. novembra 2009, N/Parlament, F‑71/08, body 54 až 60; 12. mája 2011, AQ/Komisia, F‑66/10, body 68, 83 a 84